Document ID: 32015R0220

KOMISIJAS ĪSTENOŠANAS REGULA (ES) 2015/220
(2015. gada 3. februāris),
ar kuru nosaka noteikumus par to, kā piemērojama Padomes Regula (EK) Nr. 1217/2009, ar ko izveido tīklu grāmatvedības datu savākšanai par ienākumiem un saimniecisko darbību lauku saimniecībās Eiropas Savienībā
EIROPAS KOMISIJA,
ņemot vērā Padomes 2009. gada 30. novembra Regulu (EK) Nr. 1217/2009, ar ko izveido tīklu grāmatvedības datu savākšanai par ienākumiem un saimniecisko darbību lauku saimniecībās Eiropas Savienībā (1), un jo īpaši tās 5. panta 1. punktu, 5.a panta 2. un 4. punktu, 5.b panta 7. punktu, 7. panta 2. punktu, 8. panta 3. punkta trešo daļu un 19. panta 3. punktu,
tā kā:
(1)
Pēc Lisabonas līguma stāšanās spēkā ar Eiropas Parlamenta un Padomes Regulu (ES) Nr. 1318/2013 (2) tika grozīta Regula (EK) Nr. 1217/2009, lai saskaņotu to ar Līguma par Eiropas Savienības darbību 290. un 291. pantu. Lai nodrošinātu no saskaņošanas izrietošā jaunā tiesiskā regulējuma darbību, ar deleģētajiem un īstenošanas aktiem būtu jāpieņem daži noteikumi. Jaunajiem noteikumiem būtu jāaizstāj pašreizējie noteikumi, kurus Komisija pieņēmusi Regulas (EK) Nr. 1217/2009 īstenošanai. Tāpēc būtu lietderīgi atcelt Komisijas Īstenošanas regulu (ES) Nr. 283/2012 (3) un Komisijas Īstenošanas Regulu (ES) Nr. 730/2013 (4).
(2)
Saskaņā ar Regulas (EK) Nr. 1217/2009 5. pantu ir nepieciešams noteikt ekonomiskā lieluma sliekšņus jeb saimnieciskās darbības apjoma robežvērtības. Šādām robežvērtībām būtu jābūt atšķirīgām atkarībā no dalībvalsts un - dažos gadījumos - pat no lauku saimniecību grāmatvedības datu tīkla (FADN) apgabala, lai ņemtu vērā šo saimniecību atšķirīgās saimniekošanas struktūras.
(3)
Regulas (EK) Nr. 1217/2009 5.a pantā ir paredzēts, ka dati ir jāvāc, pamatojoties uz apgrozījuma pārskatus iesniedzošo saimniecību atlases plānu (atlases plāns). Atlases plāna vajadzībām apsekojuma objekts ir jāstratificē pa FADN apgabaliem, kas uzskaitīti Regulas (EK) Nr. 1217/2009 I pielikumā, un atbilstīgi lauksaimnieciskās darbības veidiem un saimnieciskās darbības apjoma kategorijām.
(4)
Lai nodrošinātu apgrozījuma pārskatus iesniedzošo saimniecību reprezentatīvu izlasi apsekojuma stratificētajam objektam, būtu jānosaka pārskatus iesniedzošo saimniecību skaits katrā dalībvalstī un katrā FADN apgabalā.
(5)
Atlases plāns būtu jāizstrādā pirms attiecīgā pārskata gada sākuma, lai dotu iespēju Komisijai verificēt plāna saturu, pirms tas tiek izmantots pārskatus iesniedzošo saimniecību atlasei.
(6)
Lai sasniegtu Regulas (EK) Nr. 1217/2009 5.b pantā paredzētos mērķus, kuri ir piemērojami FADN vajadzībām, būtu jānosaka Savienības klasifikācijas īstenošanas noteikumi.
(7)
Saimniecības lauksaimnieciskās darbības veids un saimnieciskās darbības apjoms būtu jānosaka, pamatojoties uz ekonomisku kritēriju. Šim nolūkam ir lietderīgi izmantot standarta produkcijas jēdzienu, kas minēts Regulas (EK) Nr. 1217/2009 5.b panta 2. punktā. Minētās standarta produkcijas vērtības būtu jānosaka katram produktam un saskaņā ar Eiropas Parlamenta un Padomes Regulas (EK) Nr. 1166/2008 (5) III pielikumā noteiktā saimniecību struktūras apsekojuma raksturlielumiem. Šajā ziņā būtu jānosaka atbilstība starp struktūras apsekojuma raksturlielumiem un FADN saimniecības apgrozījuma pārskata pozīcijām.
(8)
Ņemot vērā to, ka arvien nozīmīgāki kļūst ieņēmumi no ienākumus nesošām darbībām, kuras ir tieši saistītas ar saimniecību, bet nav saimniecības lauksaimnieciskās darbības, Savienības klasifikācijā būtu jāiekļauj klasifikācijas rādītājs, kas atspoguļotu citu tieši ar saimniecību saistīto ienākumus nesošo darbību nozīmīgumu.
(9)
Būtu jāparedz konkrēti noteikumi attiecībā uz standarta produkcijas datu un to aprēķināšanai nepieciešamo datu nosūtīšanu Komisijai.
(10)
Komisijas Deleģētajā regulā (ES) Nr. 1198/2014 (6) ir noteiktas galvenās grāmatvedības datu grupas, kas minētas Regulas (EK) Nr. 1217/2009 8. pantā, un izklāstīti vispārīgi šādu datu vākšanas noteikumi. Grāmatvedības datiem, kas tiek vākti, izmantojot lauku saimniecības apgrozījuma pārskatus, kuri vajadzīgi, lai ticami noteiktu lauku saimniecību ieņēmumus, jābūt vienādiem pēc datu tipa, definīcijas un izkārtojuma neatkarīgi no pārskatus iesniedzošo apsekoto saimniecību veida. Tādēļ ir jānosaka lauku saimniecības apgrozījuma pārskata forma un izkārtojums un Komisijai iesniedzamo datu vākšanas metodes un iesniegšanas termiņi. Datos, kas savākti, izmantojot lauku saimniecību apgrozījuma pārskatus, būtu jāņem vērā arī kopējās lauksaimniecības politikas 2013. gada reforma.
(11)
Sakaru aģentūrai jeb sadarbības aģentūrai, ko katra dalībvalsts izraudzījusies atbilstīgi Regulas (EK) Nr. 1217/2009 7. pantam, būtu jānosūta Komisijai pienācīgi aizpildīti lauku saimniecību apgrozījuma pārskati, lai nodrošinātu saņemto grāmatvedības datu viendabīgu un laicīgu pārvaldību. Grāmatvedības datu piegādei Komisijai vajadzētu būt tādai, kas ir praktiska un droša. Tādēļ būtu jāparedz noteikums, ka sadarbības aģentūra var tieši sūtīt attiecīgo informāciju Komisijai, izmantojot datorizētu sistēmu, ko Komisija izveidojusi minētās regulas vajadzībām, kā arī jāparedz šā noteikuma izpildes kārtība. Būtu lietderīgi, ka termiņos attiecībā uz šādu datu iesniegšanu Komisijai ņemtu vērā dalībvalsts iepriekšējo sniegumu šādu datu piegādē.
(12)
Katram Komisijai iesniegtajam saimniecības apgrozījuma pārskatam būtu jābūt pienācīgi aizpildītam, lai par to varētu pretendēt uz standarta maksas saņemšanu.
(13)
Katrai dalībvalstij noteiktie ierobežojumi attiecībā uz pienācīgi aizpildītu saimniecības apgrozījuma pārskatu kopējo skaitu, par ko var saņemt Savienības finansējumu, ir paredzēti Regulā (EK) Nr. 1217/2009. Būtu jāatļauj elastība attiecībā uz pārskatus iesniedzošo saimniecību skaitu katrā FADN apgabalā, ja vien ir ievērots Regulā (EK) Nr. 1217/2009 noteiktais dalībvalsts kopējais iesniedzošo saimniecību skaits.
(14)
Regulas (EK) Nr. 1217/2009 19. pantā ir paredzēts, ka Eiropas Savienības kopbudžeta Komisijas iedaļā iekļaujamām apropriācijām jāaptver kopējā summa, ko veido standarta maksa, kas maksājama dalībvalstīm par pienācīgi aizpildītu saimniecības apgrozījuma pārskatu iesniegšanu Komisijai paredzētajā termiņā. Pienācīgi aizpildītu saimniecības apgrozījuma pārskatu skaitam, par ko maksā standarta maksu, nevajadzētu pārsniegt maksimālo pārskatus iesniedzošo saimniecību skaitu.
(15)
Lai veicinātu saimniecības apgrozījuma pārskatu datu pārvaldības procesu uzlabošanu, būtu jāmaksā lielāka standarta maksa dalībvalstīm, kas iesniedz pienācīgi aizpildītus saimniecību apgrozījuma pārskatus pirms dienas, kas noteikta saimniecību apgrozījuma pārskatu iesniegšanai.
(16)
Ņemot vērā to, ka šajā regulā paredzētie pasākumi būtu jāpiemēro no 2015. pārskata gada, šai regulai vajadzētu būt piemērojamai no minētā pārskata gada.
(17)
Šajā regulā paredzētie pasākumi ir saskaņā ar Lauku saimniecību grāmatvedības datu tīkla komitejas atzinumu,
IR PIEŅĒMUSI ŠO REGULU.
1. NODAĻA
APSEKOJUMA OBJEKTS UN ATLASES PLĀNS
1. pants
Saimnieciskās darbības apjoma robežvērtības
Regulas (EK) Nr. 1217/2009 5. panta 1. punktā minētās ekonomiskā lieluma jeb saimnieciskās darbības apjoma robežvērtības ir noteiktas šīs regulas I pielikumā.
2. pants
Pārskatus iesniedzošo saimniecību skaits
Pārskatus iesniedzošo saimniecību skaits katrā dalībvalstī un katrā lauku saimniecību grāmatvedības datu tīkla (FADN) apgabalā, kā minēts Regulas (EK) Nr. 1217/2009 5. a panta 2. punktā, ir noteikts šīs regulas II pielikumā.
3. pants
Atlases plāns
1. Modeļi un metodes attiecībā uz Regulas (EK) Nr. 1217/2009 5.a panta 4. punktā minēto datu formu un saturu ir izklāstīti šīs regulas III pielikumā.
2. Dalībvalstis ar elektroniskiem līdzekļiem paziņo Komisijai par Regulas (EK) Nr. 1217/2009 5.a panta 1. punktā minēto atlases plānu, kuru apstiprinājusi tās pašas regulas 6. panta 2. punktā minētā valsts komiteja, ne vēlāk kā divus mēnešus pirms tā pārskata gada sākuma, uz kuru tas attiecas.
2. NODAĻA
SAVIENĪBAS LAUKU SAIMNIECĪBU KLASIFIKĀCIJA
4. pants
Īpašie specializētas lauksaimniecības veidi
Algoritms, pēc kura aprēķina specializētas lauksaimniecības veidu, kā minēts Regulas (EK) Nr. 1217/2009 5.b panta 3. punktā, un tā piederību vispārējiem lauksaimniecības veidiem un lauksaimniecības pamatveidiem, ir izklāstīts šīs regulas IV pielikumā.
5. pants
Saimnieciskās darbības apjoms
Metodes, ar kādām aprēķina lauku saimniecības saimnieciskās darbības apjomu jeb ekonomisko lielumu, kā minēts Regulas (EK) Nr. 1217/2009 5.b panta 4. punktā, un saimnieciskās darbības apjoma kategorijas jeb grupas, kā minēts tās pašas regulas 5.b panta 1. punktā, ir izklāstītas šīs regulas V pielikumā.
6. pants
Standarta produkcija un kopējā standarta produkcija
1. Šīs regulas VI pielikumā ir noteikta katra raksturlieluma standarta produkcijas aprēķināšanas metode, kā minēts Regulas (EK) Nr. 1217/2009 5.b panta 2. punktā, un atbilstošu datu savākšanas procedūras.
Saimniecības dažādu raksturlielumu standarta produkciju, kā minēts Regulas (EK) Nr. 1217/2009 5.b panta 2. punktā, nosaka katram ģeogrāfiskajam iedalījumam, kas minēts šīs regulas VI pielikuma 2. punkta b) apakšpunktā, un katram augkopības un lopkopības raksturlielumam, kas uzskaitīts Regulas (EK) Nr. 1166/2008 III pielikumā.
2. Saimniecības kopējo standarta produkciju iegūst, reizinot katra augkopības un lopkopības raksturlieluma standarta produkciju ar attiecīgo vienību skaitu.
7. pants
Citas tieši ar lauku saimniecību saistītas ienākumus nesošas darbības
Citas tieši ar lauku saimniecību saistītas ienākumus nesošas darbības, kā minēts Regulas (EK) Nr. 1217/2009 5.b panta 5. punktā, ir definētas šīs regulas VII pielikuma A daļā. To nozīmi izsaka kā procentuālu daļu. Minētās daļas ir noteiktas šīs regulas VII pielikuma C daļā.
Metode, ar kuru novērtē pirmajā daļā minēto ienākumus nesošo darbību nozīmi, ir noteikta šīs regulas VII pielikuma B un C daļā.
8. pants
Standarta produkcijas un tās noteikšanai izmantoto datu paziņošana
1. Dalībvalstis iesniedz Komisijai (Eurostat) informāciju par standarta produkciju un datus tās noteikšanai, kā minēts Regulas (EK) Nr. 1217/2009 5.b panta 6. punktā, par N gada pārskata periodu līdz N+3 gada 31. decembrim.
2. Šā panta 1. punktā minēto datu iesniegšanai dalībvalstis izmanto datorizētas sistēmas, ko šim nolūkam tām ir darījusi pieejamas Komisija (Eurostat).
3. NODAĻA
SAIMNIECĪBAS APGROZĪJUMA PĀRSKATS UN DATU IESNIEGŠANA KOMISIJAI
9. pants
Saimniecības apgrozījuma pārskata forma un izkārtojums
Regulas (EK) Nr. 1217/2009 8. pantā minēto grāmatvedības datu forma un izkārtojums, kā arī ar tiem saistītie norādījumi ir noteikti šīs regulas VIII pielikumā.
10. pants
Metodes un termiņi attiecībā uz datu nosūtīšanu Komisijai
1. Saimniecības pārskatus Komisijai iesniedz Regulas (EK) Nr. 1217/2009 7. pantā minētā sakaru aģentūra jeb sadarbības aģentūra, izmantojot datorizētu saņemšanas un pārbaudes sistēmu, kā minēts Regulas (EK) Nr. 1217/2009 19. panta 1. punkta b) apakšpunktā. Ar vajadzīgo informāciju apmainās elektroniski, pamatojoties uz modeļiem, kuri sadarbības aģentūrai darīti pieejami ar minētās sistēmas starpniecību.
2. Dalībvalstis tiek informētas par vispārējiem nosacījumiem 1. punktā minētās datorizētās sistēmas ieviešanai ar Lauku saimniecību grāmatvedības datu tīkla komitejas starpniecību.
3. Saimniecību apgrozījuma pārskatus Komisijai iesniedz līdz 31. decembrim pēc attiecīgā pārskata gada beigām.
Dalībvalstis, kuras nevarēja iesniegt 2012. gada saimniecības apgrozījuma pārskatu datus pirmajā daļā minētajā termiņā, var iesniegt saimniecību apgrozījuma pārskatus Komisijai ne vēlāk kā trīs mēnešus pēc pirmajā daļā minētā termiņa.
4. Saimniecības apgrozījuma pārskatus uzskata par iesniegtiem Komisijai, tiklīdz 9. pantā minētie grāmatvedības dati ir ievadīti datorizētā saņemšanas un pārbaudes sistēmā, kas minēta 1. punktā, sekojošās datorizētās pārbaudes ir veiktas un sadarbības aģentūra ir apstiprinājusi, ka dati ir gatavi augšupielādēšanai minētajā sistēmā.
4. NODAĻA
STANDARTA ATLĪDZĪBA
11. pants
Pienācīgi aizpildīti saimniecības apgrozījuma pārskati
Regulas (EK) Nr. 1217/2009 19. panta 1. punkta a) apakšpunkta vajadzībām saimniecības apgrozījuma pārskatu uzskata par pienācīgi aizpildītu, kad tā saturs ir faktoloģiski precīzs un tajā ietvertie grāmatvedības dati ir reģistrēti un uzrādīti saskaņā ar šīs regulas VIII pielikumā noteikto formu un izkārtojumu.
12. pants
Saimniecības apgrozījuma pārskatu atbilstīgais skaits
Kopējais pienācīgi aizpildītu un iesniegtu saimniecības apgrozījuma pārskatu skaits katrā dalībvalstī, kā minēts Regulas (EK) Nr. 1217/2009 5.a panta 2. punktā, par kuru ir tiesības saņemt standarta maksu, nepārsniedz kopējo pārskatus iesniedzošo saimniecību skaitu attiecīgajā dalībvalstī, kas noteikts šīs regulas II pielikumā.
Dalībvalstīs, kurās ir vairāk nekā viens FADN apgabals, pienācīgi aizpildītu un iesniegtu saimniecības apgrozījuma pārskatu, par kuriem var saņemt standarta maksu, skaits katrā FADN apgabalā var būt līdz 20 % lielāks nekā skaits, kas paredzēts attiecīgajam FADN apgabalam, ja kopējais pienācīgi aizpildīto un iesniegto saimniecības apgrozījuma pārskatu skaits attiecīgajai dalībvalstij nepārsniedz skaitu, kas šai dalībvalstij noteikts šīs regulas II pielikumā.
13. pants
Standarta maksas samaksa
Regulas (EK) Nr. 1217/2009 19. panta 1. punkta a) apakšpunktā minētās standarta maksas kopējo summu maksā divos maksājumos:
(a)
maksājumu, kas atbilst 50 % no kopējās summas, kura aprēķināta, pamatojoties uz šīs regulas 14. panta pirmajā daļā noteikto summu, izdara katra pārskata gada sākumā attiecībā uz pārskatus iesniedzošo saimniecību skaitu, kas noteikts šīs regulas II pielikumā;
(b)
atlikušo summu maksā pēc tam, kad Komisija ir pārliecinājusies par to, ka iesniegtie saimniecības apgrozījuma pārskati ir pienācīgi aizpildīti.
Atlikušo summu, kas minēta pirmās daļas b) punktā, aprēķina, standarta maksu par katru saimniecības pārskatu, kas aprēķināta, pamatojoties uz šīs regulas 14. pantu, reizinot ar pienācīgi aizpildītu saimniecības apgrozījuma pārskatu skaitu, par ko ir tiesības saņemt maksu saskaņā ar šīs regulas 12. pantu, un atņemot maksājumu, kas minēts šā panta pirmās daļas a) punktā.
14. pants
Standarta maksas summa
Regulas (EK) Nr. 1217/2009 19. panta 1. punkta a) apakšpunktā minētā standarta maksa ir EUR 160 par saimniecības apgrozījuma pārskatu.
Ja Regulas (EK) Nr. 1217/2009 19. panta 1. punkta a) apakšpunktā minētais 80 % slieksnis nav sasniegts nedz FADN apgabala, nedz attiecīgās dalībvalsts līmenī, minētajā noteikumā minēto samazinājumu piemēro tikai valsts līmenī.
Ja dalībvalsts iesniedz šīs regulas 9. pantā minētos grāmatvedības datus ne vēlāk kā vienu mēnesi pirms attiecīgā 10. panta 3. punktā minētā termiņa, standarta maksu palielina par EUR 5, izņemot ja Regulas (EK) Nr. 1217/2009 19. panta 1. punkta a) apakšpunktā minētais 80 % slieksnis attiecībā uz FADN apgabalu vai dalībvalsti nav sasniegts.
5. NODAĻA
PĀREJAS UN NOBEIGUMA NOTEIKUMI
15. pants
Atcelšana
Īstenošanas Regulu (ES) Nr. 283/2012 un Īstenošanas regulu (ES) Nr. 730/2013 atceļ no 2015. gada 1. janvāra.
Tomēr tās turpina piemērot pārskata gadiem pirms 2015. pārskata gada.
16. pants
Stāšanās spēkā un piemērošana
Šī regula stājas spēkā dienā, kad to publicē Eiropas Savienības Oficiālajā Vēstnesī.
To piemēro no 2015. pārskata gada.
Šī regula uzliek saistības kopumā un ir tieši piemērojama visās dalībvalstīs.
Briselē, 2015. gada 3. februārī

Labels: 12
19
6